চাকরি করছেন। সেই কর্তব্যে কোনও ত্রুটি রাখতে চান না। কিন্তু তাঁর ভালবাসার জায়গা হল সমাজসেবা। সেই কাজটাও মন দিয়ে করে যেতে চান। এজন্য মুখ্যমন্ত্রীর দ্বারস্থ হতে চলেছেন এক পুলিশকর্মী।
তিনি কলকাতা পুলিশের কনস্টেবল অরূপ মুখোপাধ্যায়। পুরুলিয়ার পুঞ্চায় শবর সম্প্রদায়ের শিশুদের জন্য তিনি গড়ে তুলেছেন একটি আবাসিক স্কুল। কিন্তু কর্মস্থল নিউ আলিপুর থেকে নিয়মিত পুঞ্চায় গিয়ে সবকিছু দেখভাল করতে অসুবিধার সম্মুখীন হচ্ছেন তিনি। বিষয়টি যাতে বিবেচনা করা হয়, তাই আবেদন জানিয়েছিলেন পুলিশ কমিশনার রাজীব কুমারকে।
সম্প্রতি কর্তৃপক্ষ জানিয়েছেন, অরূপ নিজের কাজে অবহেলা না করে সমাজসেবার কাজ চালিয়ে যেতে পারবেন। কিন্তু অরূপ চান স্কুলের কাজ আরও ভালভাবে দেখভাল করতে। বিষয়টি বিবেচনার জন্য এবার সরাসরি মুখ্যমন্ত্রী মমতা বন্দ্যোপাধ্যায়কে জানানোর সিদ্ধান্ত নিয়েছেন তিনি।
যুগ্ম কমিশনার (এস্ট্যাব্লিশমেন্ট) সুজয় চন্দের স্বাক্ষরিত আগের নির্দেশের বিষয়ে অরূপ বুধবার বলেন, ‘‘এই নির্দেশের জন্য আমি কৃতজ্ঞ। কিন্তু পুলিশের চাকরি সামলে অত দুরে স্কুল চালানোর ক্ষেত্রে অসুবিধা থেকেই যাচ্ছে। তাই মুখ্যমন্ত্রীর কাছে এই বিষয়ে আবেদনের সিদ্ধান্ত নিয়েছি।’’  
পুরুলিয়ার ভূমিপুত্র অরূপ জানালেন, শবর জনজাতির লাঞ্ছনা, দারিদ্র স্বচক্ষে দেখে ২০১১ সালে গড়ে তোলেন পুঞ্চা নবদিশা মডেল স্কুল। সেখানে এখন মোট ৫৩ জন শিশু পড়ুয়া। অভাবের তাড়নায় বহু অভিভাবক তাঁদের সন্তানকে ওই স্কুলে রেখে যান। নিজের বেতনের টাকা দিয়ে তিনি এদের খাওয়া-পড়া সবকিছু সামলান। কলকাতা থেকে গিয়ে স্কুলের পড়ুয়াদের দেখভাল করতে তাঁর খুবই অসুবিধা হয়। সব ছুটি শেষ হয়ে যায়।  
বর্তমানে প্রথম থেকে চতুর্থ শ্রেণি অবধি পড়ানো হয় স্কুলে। পঞ্চম শ্রেণিতে পড়ুয়াদের অরূপ ভর্তি করিয়ে দেন কাছের একটি স্কুলে। তাদেরও খাওয়াপরা নিজেই চালান। বড় ইচ্ছা, তাঁর স্কুলের সকলেই যেন অন্তত মাধ্যমিক পাশ করতে পারে। শিক্ষার অভাবে, অর্থের অভাবে ভবিষ্যতে কেউ যেন অপরাধের পথ বেছে না নেয়, এটাই চান অরূপ।